L'Ajuntament de Sagunt col·labora amb ALDI per a la contractació de 70 persones
15 de febrer 2023

![](/media/ud4fb2ts/c_reunionaldik.jpg?width=850&height=566.9886363636364)

ALDI col·laborarà amb l'Ajuntament de Sagunt per a la contractació de 70 treballadors i treballadores, que formaran part de l'equip previst per a la posada en marxa del seu nou centre logístic en la localitat valenciana. D'esta manera, la companyia manté el seu compromís amb el mercat nacional i amb la generació d'ocupació de qualitat.

Estes noves incorporacions, que es vehicularan a través d'una borsa d'ocupació del consistori saguntí, concretament del departament i agència de Promoció Econòmica, s'emmarquen dins del pla de contractacions d’ALDI previst a nivell nacional durant la primera mitat de l'any. En concret, a València i la zona de Llevant la cadena de supermercats preveu contractar més de 150 col·laboradors i col·laboradores fins a finals de juny de 2023, dels més de 700 noves ocupacions previstes en tota Espanya. Amb les noves contractacions, ALDI aconseguirà els prop de 1.500 empleats en el territori.

Hui dia, la plataforma de Sagunt es troba en construcció i està previst que estiga completament operativa durant 2024. Amb l'objectiu de donar suport a l'expansió que la companyia té prevista en l'arc mediterrani en els pròxims anys, el nou centre comptarà amb més de 30.000 m² de superfície i permetrà gestionar més de 540.000 palets a l'any.

Per a liderar el projecte, recentment ALDI ha nomenat Encarna Selva com Managing Director del magatzem. La seua tasca se centrarà en capitanejar la posada en marxa del nou centre per a donar continuïtat als seus plans de creixement en la zona. El nomenament d’Encarna Selva i la construcció de la nova plataforma a Sagunt evidencien l'avanç de la capacitat logística d’ALDI a Espanya, així com el seu ambiciós pla d'expansió per als pròxims anys.

En este sentit, l'alcalde de Sagunt, Darío Moreno, ha indicat que esta és una gran notícia per al municipi: «**Treballem conjuntament amb Aldi per a facilitar al màxim eixe desenvolupament de nou centre logístic que ha triat el nostre municipi, com no podia ser d'una altra forma. I a més ho fem també per a intentar maximitzar totes les possibilitats que dona esta nova inversió. Per part de l'Ajuntament hem posat a la disposició de l'empresa els servicis de contractació i formació amb la perspectiva que les persones que es contracten en este centre logístic siguen persones de la nostra localitat**».

Així mateix, Moreno ha incidit que «**continuarem treballant conjuntament per a aprofitar altres àmbits, treballar conjuntament, per exemple en mobilitat, i en definitiva, continuar avançant en esta col·laboració público-privada que tindrà molts beneficis per al nostre municipi. Esta acció amb Aldi s'emmarca dins de tots els esforços que estem fent per a atraure inversió, i amb això creixement i llocs de treball, cosa que és vital i que ha sigut la nostra prioritat durant esta legislatura**».

La cadena de supermercats ha posat de manifest la importància de continuar nodrint el seu múscul logístic al país i la Comunitat Valenciana, al mateix temps que es genera ocupació de qualitat en el territori.

Actualment, la companyia té una forta presència d’ALDI a la Comunitat Valenciana. Compta amb un supermercat a Sagunt, 18 a la província de València i un total de 64 a la Comunitat Valenciana, que se situa com la tercera amb més ALDI del país. En 2022, la companyia va inaugurar quatre nous establiments a la regió, situats a Gran Alacant (Alacant), Peníscola (Castelló), Dénia (Castelló) i Orpesa (Castelló), i durant este any té previst continuar creixent amb noves obertures. En concret, València i la zona de Llevant concentraran prop d'un 15% del total d'inauguracions previstes en l'àmbit nacional.

En l’àmbit d'ocupabilitat, ALDI compta amb una plantilla de 1.320 col·laboradors i col·laboradores a València i la zona de Llevant, 200 dels quals a la província de València. En els últims tres anys, la companyia ha incrementat la seua plantilla en esta zona en un 37%, cosa que significa la incorporació de més de 350 col·laboradors i col·laboradores des de 2020.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-col-labora-amb-aldi-per-a-la-contractació-de-70-persones/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-col-labora-amb-aldi-per-a-la-contractació-de-70-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-col-labora-amb-aldi-per-a-la-contractació-de-70-persones/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-col-labora-amb-aldi-per-a-la-contractació-de-70-persones/)